정조 0년
丙申十月二十七日辰時。上詣慕華館迎勅擧動入侍時。都承旨洪國榮。左承旨蔡弘履。右承旨鄭民始。左副承旨金鍾秀。同副承旨李普溫。假注書柳孟養李兢淵。事變假注書李殷模。記注官金鳳顯卜台鎭以次侍立訖。上具布裹翼善冠白布袍布裹烏犀帶。乘輿出興泰門。至廣達門外改御步輦。鍾秀進前曰。請來官何時送之乎。上曰。從當下敎矣。至興化門外。上曰。喧譁胡不禁之乎。作門哨官汰去。命召入請來官。下敎曰。予過惠政橋後。卽爲進去。命書傳敎曰。禁禦兩營把守軍兵。不特稀疎。軍裝服色。全不成樣。預爲申飭之意焉在。兩營大將。爲先從重推考。上詣慕華館入幕次。上曰。喧譁特甚。雖政院下隷。一切嚴禁。上曰。訓鍊大將。從重推考。禁喧郞廳作門哨官。事過後拿處。出榻敎上曰。禮判入侍。禮曹判書蔡濟恭進前。上曰。何以往來乎。濟恭曰。王靈所曁。無事往來。上曰。勅使。何如。對曰。上勅。爲人淸高。處事平順。副勅則一行凡百。皆自主張。而不無些少弊端矣。上曰。宣勅一節。其果議定否。對曰。朝已議定矣。勅書將至。左通禮詣幄次前。跪請出次。上改具無揚黑圓領袍翼善冠素玉帶。出就祗迎位。宗親文武百官。改服黑團領具胸褙品帶。以次從之。左贊禮蔡濟恭。右贊禮沈履之俯伏上前。勅書誥命及祭文至。左贊禮啓請上率宗親文武百官鞠躬祗迎訖。上改乘黑色步輦。由敦義門還宮時。上謂兵曹判書洪樂性曰。雜人與喧譁。各別嚴禁。上曰。禁將入侍。禁衛大將李漢膺進前。上曰。卿則勿爲隨駕。勅使入來時。把守等節。各別申飭。上曰。御將入侍。御營大將具善復進前。上曰。俄已下敎於禁將。而卿亦勿爲隨駕。申飭把守。嚴禁雜人。上至興化門。命訓將入侍。訓鍊大將張志恒進前。上曰。前後廂姑勿解嚴。作門。稍遠爲之。上入崇政殿西庭幕次。上曰。兵房承旨兵曹判書入侍。弘履樂性進前。上曰。禁喧。各別申飭。而麗春門近處。尤可嚴禁。可也。上曰。遠接使禮曹參判入侍。濟恭履之進前。上謂濟恭曰。勅使於沿路接待。能無未足之意否。濟恭曰。沿路茶啖。入設庭下。未嘗一喫。而至於魚豕等物。每以生物給之。則渠自烹飪而食之。此外別無所望。有何不足之心乎。上曰。上勅淸白乎。對曰。然矣。來時千里同行而見之。一物無所取者矣。上謂履之曰。宣勅訖後。始可以下庭行禮乎。對曰。然矣。少頃。勅書誥命祭文龍亭及賻物舁擔。以次入崇政門。勅使率通官隨入。左通禮跪啓請上出次。左右贊禮前導。就西階下板位。勅書誥命祭文賻物舁擔由正路而入。勅使從之。左右贊禮俯伏啓請上東向鞠躬祗迎後。還入小次。勅使奉勅書誥命祭文及新金寶賻物。入崇政殿。各置案上。引禮引勅使就位。左通禮俯伏啓請上出次。左右贊禮前導就拜位。左贊禮俯伏請上跪。司香官禮曹佐郞李秀夏尹致性。陞殿至香案前。三上香俯伏興退出。左贊禮啓請上俯伏興四拜。尙瑞院官員。捧出舊金寶前行至殿戶外。以舊金寶授都承旨。洪國榮跪受入置於殿內案上。左右贊禮導上由西階。陞詣殿內受勅書位北向立。勅使稱有制。左贊禮啓請上跪。勅使捧勅書西向立傳。上受勅書。承旨代展。上覽訖。承旨還置案上。勅使捧誥命授上。上仍跪受。副勅曰。皇上詔誥。恐不可一跪坐而連受矣。上曰。未呼平身之前。元無更起之禮。此意傳勅使。仍如前跪受。覽訖授承旨。還置案上。詔誥凡七度。以次受之。一如前儀。勅使以新金寶授上曰。寶篆覽之好矣。上受新金寶。覽訖授國榮。還置案上。國榮捧舊金寶跪進。上受之以授勅使曰。此寶。親押而堅封。入去禮部後開坼。好矣。勅使曰。俺等親見後更押以封。何如。上曰。旣傳之後。不必自我更封矣。勅使受之。左贊禮啓請上俯伏叩頭興。國榮捧新金寶出殿外授尙瑞院官。尙瑞院官跪受。詣幄次內置之案上。左右贊禮導上出之殿階上東向立。宣勅官展勅官。由西階陞就宣勅位。捧勅官詣勅案前捧勅書。出置案上。引禮引勅使出至殿階上。上命御前通事兪彦鎬。傳于勅使曰。殿上旣奉闕字牌。無異皇上之親臨。故主人已去日傘。僉大人亦屛去。何如。勅使曰。所敎至當。卽令撤去。上曰。百官中有移班出去者。押班監察申飭。宣勅官先讀封王勅。次讀討平兩金川頒赦詔。次讀封王誥命訖。捧勅官捧入殿內。還置案上。引禮引勅使還入就位。左右贊禮導上降復位。上謂樂性曰。山呼時。使樂工軍校。齊聲爲之。左贊禮啓請上跪三叩頭。又啓請上山呼。又啓請上俯伏興四拜。又啓請禮畢。左右贊禮導上由西階詣殿戶外。承旨前導入詣殿內近南北向立。上命通事傳于勅使曰。皇上氣候。若何。勅使曰。康寧矣。上曰。皇太后氣候。若何。勅使曰。萬安矣。承旨導上出戶外至殿階上。上讓勅使先降。勅使固辭。上再請先降。勅使遂先降。引禮引勅使入次。鍾秀曰。聞譯官所傳。勅使謂通官輩曰。國王善於禮節。爾等愼勿失措云矣。左右贊禮導上還入小次。文武百官改服衰服。還入就位。左通禮詣小次前。啓請上改具衰服出次。左右贊禮導上就西庭板位。左右贊禮啓請上哭。又啓請上去杖免絰止哭。左右贊禮導上詣西庭東向立。引禮引勅使出就東庭西向立。引禮引勅使陞殿還就位。左右贊禮導上就拜位。左贊禮啓請上再拜。又啓請上跪。司香官進香案前。三上香退出。左右贊禮導上由西。階陞就受弔位。勅使稱有制。左贊禮啓請上跪。勅使宣勅曰。弔賻。左贊禮啓請上俯伏叩頭哭。又啓請上止哭興。左右贊禮導上降復位。左贊禮啓請上四拜。又啓請禮畢。又啓請上哭。執事就賻物盛於函以入。左右贊禮導上權就西階下。左贊禮啓請上止哭。引禮引勅使還入幕次。左右贊禮導上詣齋殿前。絰杖哭而入。上命事變假注書李殷模。問安於勅使。左通禮啓請上自資政門入孝明殿。左右贊禮導上就板位。左贊禮啓請上俯伏哭。又啓請上止哭四拜。左右贊禮導上權就齋殿。引禮引勅使詣魂殿中門外入次。左右贊禮導上詣西階下板位。左贊禮啓請上哭。又啓請上去杖免絰。左右贊禮導上出中門。左贊禮啓請上止哭。左右贊禮導上迎勅使於中門之外東向立。引禮引勅使出次西向立。左右贊禮導上由西門先入就西階下位。引禮引勅使由正門入詣祭文案前。執事捧祭文及幣。跪進于勅使。勅使受置于案上。左右贊禮導上由西階陞詣東向位。引禮引勅使詣香案前三上香祭酒。引禮引勅使還就位。大祝捧祭文西向立讀訖。左贊禮啓請上哭。引禮贊請勅使哭。又贊請勅使止哭。左贊禮啓請上止哭。捧祭文官捧祭文及幣。就燎所焚訖。左右贊禮導上出之西階上東向立。引禮引勅使出之東階上西向立。勅使揖。上答揖。引禮引勅使出次。左右贊禮導上至階下。勅使曰。國王衰服在身。豈可送之中門乎。上曰。僉大人。奉來皇上之命。敢不送至中門。勅使固請還入。上曰。僉大人軫念之盛意至此。當送止門內矣。勅使出。上還詣板位。左贊禮啓請上絰杖哭。又啓請上止哭四拜。左右贊禮導上還入齋殿。上改具布裹翼善冠白布袍布裹烏犀帶。自齋殿出。引禮引勅使由東正門入就殿內西向立。承旨導上由西正門入就殿內東向立。上命通事傳于兩勅曰。請行再拜禮。勅使固辭。上曰。禮也。不敢從命。勅使又固辭。上曰。賓主初見。禮不可闕。況王人來臨。敢不如儀。勅使又辭曰。願行揖禮。上曰。大人有命。不敢不從。當行揖禮。而禮無交拜之禮。則揖亦不可交揖。主人先揖。大人答揖。而一時竝揖於兩大人。亦涉欠敬。主人先揖上勅大人。上勅答揖。次揖副勅大人。副勅答揖好矣。勅使曰。謹當如敎矣。遂行揖禮。上就座。勅使亦就座。上曰。時原任大臣入侍。左議政金尙喆。領府事李溵。右議政鄭存謙進前。上曰。諸王貝勒安否。何如。勅使曰。闕內重大臣。皆平安矣。上曰。僉大人。冒寒驅馳。勞憊必多。氣力。何如。勅使曰。國王奄遭重慼之中。過加軫念。沿路接待。無不便宜。故無事來到。感謝曷極。上曰。皇威遠揚。掃蕩蠻徼。加上皇太后徽號。赦遍天下。小邦臣民。亦沾東漸之澤。區區忭賀。曷有其極。勅使曰。國王有此慶喜之敎。俺等當以此意。歸告皇上矣。上曰。此不過稱賀之意。而至有歸奏之語。還庸不安。勅使曰。皇上若不問。則不必奏達。有何不安之端乎。上曰。小邦無祿。遭此大慼。皇上深軫弔恤之眷。特遣兩大人遠臨陋邦。賜諡賜祭。俱出皇恩。哀感之至。無以爲懷。而追賜封諡。又是格外之隆私。尤不勝感頌。勅使曰。賜諡賜祭。自是常典。而至於追崇。則實出皇上之特恩矣。上曰。宴禮雖不得設行。略備茶饌。進之。何如。勅使曰。宴禮。心甚不安。而茶禮則主客之心。當便矣。上命進茶。司饔提調捧茶鍾進于上前。加出提調捧茶鍾進于勅使前。上執鍾擧示。勅使亦擧示。上曰。此是蔘茶。日寒如此。盡飮好矣。勅使曰。國王如是費心。敢不多飮。茶訖進果盤。上曰。饌品雖甚薄劣。加意下箸。望也。勅使曰。饌品極好。當加意善喫矣。上曰。僉大人。顧念小邦。各處宴饗及軍威儺禮。一竝除減。此固兩大人體皇上盛意。禮待小邦之致。在主人之心。感歎殊深。勅使曰。貴國方有大喪。異於常時。凡事之除減。固其宜也。而有此致謝。還切不安。上曰。兩西連歲飢荒。物力蕩盡。凡事必不成樣。心甚愧歎。勅使曰。兩西凶歉。來時聞之。而接待凡節。極盡無欠。尤切感謝。上曰。更進一茶。何如。勅使曰。旣已飮茶。將欲休息。國王哀疚之中。勞動亦多。其宜早罷。上曰。日勢已暮。將命撤床。而頭目輩賜茶。何如。勅使曰。賜茶之敎。雖出盛念。而渠輩中。亦有高麗之人。來瞻國王哀疚之容。不忍飮食。固辭不已。不必强之矣。上曰。然則當送于館所。使之安意食之也。仍命撤床。勅使起座。上亦起座曰。將送之門外矣。勅使辭。上曰。盛意雖如此。儀節不可草率矣。勅使曰。國王終日勞動之餘。不可遠至門外。惟願卽爲還內。上至階上。遂行揖禮而送之。勅使出崇政門。上遣假注書柳孟養。問安於兩勅。乘輿出崇政門。上曰。都承旨進去館所。問其安否。示以慇懃之意。命宣傳官持標信。往傳解嚴。又命宣傳官。傳于訓將。使之勞問軍兵後入侍。上謂樂性曰。明日動駕。則以今日不參軍兵擧行。可也。上曰。禁喧郞廳作門哨官拿處置之。命書傳敎曰。明日館所擧動時聚軍。天明後爲之。上還內。諸臣退出。